Sokat tapasztalt hímzők állítanak ki a Tímárházban - Debrecen hírei, debreceni hírek | Debrecen és Hajdú-Bihar megye hírei - Dehir.hu
2018. 05. 25. 15:02:40
Sokat tapasztalt hímzők állítanak ki a Tímárházban
Szerző: Dehir.hu | info@dehir.hu Közzétéve: 2012.09.12. 08:26	| Frissítve: 2012.09.12. 16:44
Debrecen – Megyénk, tájegységünk motívumkincseit mutatják be munkáikban a Tiszta Forrás Hímzőkör tagjai. Ezekből adnak majd látványos ízelítőt a művészek.
A kör tagjai szinte valamennyi országos pályázaton szerepeltek már, ahonnan rangos díjakkal tértek haza (Kiváló Együttes, Országos Arany-, Ezüst-, Bronz-díjak, Szakszervezeti-díjak, Kis Jankó Bori-díj).
A csoportban az asszonyok szőnek, hímeznek, csipkét varrnak, vernek. Munkáikban elsősorban megyénk, illetve tájegységünk motívumkincseit jelenítik meg. A kör vezetője Molnár Tiborné hímző Népi Iparművész, aki 2012. augusztus 19-én a Budai Várban, a Savoyai Teraszon Király Zsiga-díjat vehetett át a népművészetért végzett tevékenysége elismeréséül.
A hímzőkör kiállításához csatlakozik Salamon Ferencné csipkeverő. Az egyesület és az alkotó közös kiállításán minden megtalálható majd, ami szorosan kapcsolódik a magyar népművészeti hagyományokhoz, illetve a tájegység jellegzetes vonásaiban is gyönyörködhetnek majd az érdeklődők. A kiállításon Sándor Katalin fazekas Népi Iparművész munkái is láthatóak lesznek.
A Tiszta Forrás Hímzőkör és Salamon Ferencné alkotásaiból szeptember 13-án (csütörtökön) 17 órakor nyílik kiállítás a DMK Tímárház – Kézművesek Házában.
A kiállítást megnyitja V. Szathmári Ibolya etnográfus, az eseményen továbbá közreműködnek a Debreceni Népi Együttes táncosai. Az alkotások október 31-ig tekinthetők meg hétköznapokon 10-18 óráig, szombatonként 10-14 óráig. Vasárnap, hétfő szünnap.
Címkék: Fazekas, kiállítás, Tímárház, Tiszta Forrás Hímzőkör, Salamon Ferencné, Sándor Katalin, csipkeverő